Shayx Muhammad Sodiq Muhammad Yusuf masjidi (Toshkent). Toshkentdagi Shayx Muhammad Sodiq Muhammad Yusuf masjidi — 2018—2019-yillarda qurib bitkazilgan masjid. Oʻzbekiston musulmonlari idorasining 1989—1993-yillardagi raisi, muftiy Muhammad Sodiq Muhammad Yusuf sharafiga nomlangan. Tarixi. Toshkent shahri Chilonzor tumanidagi Soʻgalli ota ziyoratgohi yonida Shayx Muhammad Sodiq Muhammad Yusuf qurilishini boshlatgan masjid uzoq yillar qarovsiz holda qolib ketgan edi. Oʻzbekiston Prezidenti Shavkat Mirziyoyev 2018-yil fevral oyida bu yerga kelib, masjidni keng va koʻrkam qilib qurish boʻyicha topshiriqlar bergan. Bir yildan ortiqroq vaqt davomida 2 gektardan ziyod maydonda ulkan majmua bunyod etildi. Avvalgi loyihadagi ayvon oʻrni ham masjid binosiga qoʻshilib, yanada kengaytirildi. Majmuadan, shuningdek, konferens-zal, oʻquv xonalari, tahoratxona, muzey va boshqalar joy olgan. Yoʻl boʻyidagi Soʻgalli ota maqbarasi taʼmirlangan. Beton qoldiqlari chiqarib tashlanib, koʻkalamzorlashtirilgan.